ކާޅު އަހުމަދު

<https://www.liyuntherin.org/archives/1687>

ޙުސައިން ޝާކިރު

11 ޖޫން 2014

އިހުގައި ހެންވޭރު ވަލުމައިޒާންދޮށް ކިޔައި އުޅުނު ހިސާބުގައި ކާޅު ދޮހޮއްކޮ ކިޔާ ބޭކަލަކު ވެސް އުޅުއްވިއެވެ. މިހާރު ވެސް މި ބޭކަލެއްގެ ޢާއިލާގެ ބޭބޭފުޅުން އުޅުއްވުން އެކަށީގެން ވެއެވެ. ފަހަރުގައި މި އަހަންމަދަކީ ވެސް މި ދެންނެވި ދަރިކޮޅަށް ނިސްބަތްވާ ބޭކަލެއް ކަމުގައި ވުންވެސް އެކަށީގެންވެއެވެ.

ކުރިންވެސް ދެންނެވި ފަދައިން އަހަންމަދަކީ އިސްކޮޅުން ދިގު ގައިގެ ކުލަ  ވަރަށް އަނދިރި ބޭކަލެކެވެ. އަދި މިހާރުގެ ބަހުރުވައިން ދަންނަވާނަމަ ނުކުޅެދޭ މީހެކެވެ. އެކަމަކުވެސް، އަޙްމަދަކީ އަޅުގަނޑުމެން ކުޅެދޭ މީހުނަށްވުރެ “ކުޅެދޭ” ބޭކަލެކެވެ. އަޅުގަނޑު މި މައުޟޫޢު ނެގި ސަބަބަކީ ވެސް އެއީއެވެ. ތަންކޮޅެއް ފަހުން އަހުމަދުގެ ކިބައިގައިހުރިކަމަށް ބުނާތީ އެހި މިދެންނެވި ސިފައިގެ މައްޗަށް ބަލައިލާނަމެވެ.

އަޅުގަނޑު ދުށް އިރު އޭނާ އުޅުއްވަނީ ބަލިވެކަން، އުޅުއްވާ އުޅުއްވުމުންނާއި ފެންނަ ފެނުމުން އެނގެއެވެ. މިހެން މިދެންނެވީ އަޅުގަނޑަށް އަހުމަދު ގިނައިން ފެނިފައިހުރީ ޑަކުޓަރުގެ އަށް ވަދެ ނުކުމެ ވަނިކޮށް މެދުޒިޔާރަތް މަގުންނެވެ. ޑަކުޓަރުގެ އަކީ މިހާރު ކިޔާގޮތަށް ދަންނަވާނަމަ “ހޮސްޕިޓަލް” އެވެ. އެއީ، އޭރުގެ ދުވަސްވީ މީހުން ބުނުއްވާގޮތުގައި ކުރީގެ ކަބާފާނު ގަނޑުވަރެވެ. އެތަނަށް ޑަކުޓަރުގެ ކިޔުނީ ރާއްޖެއިން ބޭރުން ދިވެހިންނަށް ބޭސްކުރުމަށް ސަރުކާރުން ގެންނަވާ ޑަކުޓަރުން އެތާ ތިއްބަވައިގެން ބޭސްކުރަން ފެއްޓެވުމާއި ގުޅިގެންނެވެ.  ވަކި އަތެއް ވަކިކޮށް ހަނދާނަށް މިހާރު ނުގެނެވުނު ނަމަވެސް އަހުމަދުގެ ކޮންމެ އެއް އަތެއްވަނީ ވާގިނެތިފައެވެ. އަހުމަދު ހުންނަވަނީ ހުސްގަޔާއެވެ. ފަތްޖަހާފައި އެއްލާފައި އޮންނަ ހުދުފޮށައެއް ކޮޑުގައި އޮވެއެވެ. ބައެއް ފަހަރު މިފޮށާ ނިއުޅުވާލައިފައި ދެކޮޑާއި އެކު ހަށިގަނޑު ނިވައިވާގޮތަށް ލައްވާފައި ހުއްޓައި ފެނެއެވެ. ބޮލުގެ އިސްތަށިގަނޑުގެ ތުނިބޯމިން ހަނދާނަކަށް ނުގެނެވެއެވެ. އެކަމަކުވެސް ބޮލުގައި އޮފުއަރާވަރަށް ތެޔޮލައި ރީތިކޮށް ބޯއޮމާން ކޮށްފައި ހުންނަ ހަނދާންވެއެވެ. ހުންނަވަނީ މުންޑު އަންނަވައިފައެވެ. ހިންގަވަނީ ހުސްފަޔާއެވެ. އަހުމަދު ވަރަށް ގިނައިން ސުއްޓާ ބައްލަވައެވެ. އަޅުގަނޑު ދެކޭއިރު އަހުމަދު އޭނާގެ އަތުގައި އަބަދުވެސް ރޯކޮށްފައި އޮންނަ ސުއްޓާއެއް އޮވެއެވެ. އުޅުއްވަނީ އެކަނި މާއެކަނި ހިންގަވައިފައެވެ.

ބައެއް ފަހަރަށް ބައެއް މީހުން ތިމާއެދޭކަމެއް މަގާމެއް ނުވަތަ ދަރަޖައެއް ތިމާއަށް ނުވަތަ ތިމާ އެދޭ މީހަކަށް ނުލިބި، ތިމާގެ ނަޒަރުގައި ހުރިހާގޮތަކުން ވެސް ތިމާއަށްވުރެ ނުވަތަ ތިމާ އެމަގާމެއް ލިބުމަށް އެދޭ މީހާއަށްވުރެ ދެރަ ޖިސްމާނީގޮތުން ޟައީފު ދަށުދަރަޖައިގެ މީކަށް ލިބިއްޖެނަމަ، އެމަގާމެއް ދަރަޖައެއް ލިބުނުމީހާ ނިކަމެތިކޮށްލައި އެހެންމީހުން ކުރިމަތީ ފަޟީޙަތްކޮށްލައި އަގުވައްޓައިލައި އޭނާއަށް ތިމާ އެއްވެސް ގަދަރެއް ނުކުރާކަން ދެއްކުމަށްޓަކައި މިސާލުޖެހުމަށް ކާޅު އަހުމަދުގެ ނަން ބޭނުންކުރެއެވެ. މި މިސާލުބަސް ބުނެއުޅޭތީ އަހައިފައިވަނީ “ޖައްރާފާ ގެ ވެރިކަން ކާޅު އަހުމަދު ވެސް ކުރިއެވެ.” މިހެންނެވެ. އަހަންމަދަކީ ނުކުޅެދޭ މީހެއްނަމަވެސް “ކުޅެދޭ މީހަކަށްވުރެ، ކުޅެދޭ މީހެކޭ” ދެންނެވީ އެހެންވެގެންނެވެ.

ޖައްރާފާއަކީ ކުރީ ޒަމާނުގައި މާލޭގެ އުތުރު ފަރާތު ފަޅުތިލަވެގެން ދޯނިފަހަރަށް ފަޅަށް ނުވަދެވޭތީ ފަޅު ކޮނުމަށް ބޭނުންކުރި ދަތްގަޑަށް ނުވަތަ ކުރޭނަށް ކީނަމެވެ. ޖައްރާފާ މީހުންނަކީ އެ ޒަމާނުގައި ދައުލަތުން އިރުކޮއްތު ދެއްވައިފައި ތިބި ބަޔެކެވެ. އެމީހުންގެ މަސައްކަތަކީ ފަޅުކޮނުމުގެ އިތުރުން މާލޭގެ ތަނެއްގައި ރޯވެއްޖެ ނަމަ އެތަނަކަށްގޮސް ފެންޖަހައި އަލިފާން ނިވައިލުމާއި މީހުނާއި ތަކެތި އަލިފާނުން ސަލާމަތް ކުރުމެވެ. މީގެ އިތުރުން ވިއްސާރަވެ ވައިގަދަވެ ކަނޑުގަދަވެ ރާޅުބޮޑުވުން ފަދަކަމެއް ދިމާވެގެން ބަޔަކު ހާލެއްގައި ޖެހިގެން އުޅޭކަން އެނގިއްޖެ ނަމަ ވެސް އެތަނަށް ގޮސް އެބަޔަކަށް އެހީތެރިކަން ފޯރުކޮށްދީ ހަދާބަޔަކީވެސް ޖައްރާފާ މީހުންނެވެ. އެމީހުން އެތަނަކަށް ދަނީ ޖައްރާފާ ދޯނީގައެވެ. ދަތުރު ދޯންޏެއް ފަރަށް އަރައިގެން އެންގި ނަމަ ވެސް އެ ބަޔަކަށް އެހީތެރިވުމަށް ދާބަޔަކީ ޖައްރާފާ މީހުންނެވެ. މަހަށްދިޔަ ދޯންޏެއް އިރުއޮއްސޭ އިރަށް ރަށަށް ނައިސް އެކަމުގެ ޝަކުވާ ލިބުނު ނަމަވެސް އެބައެއްގެ ޚަބަރު ބަލައި، ހޯދައިގެން، ކަފުޖަހަން ޖެހިއްޖެނަމަ ކަފުޖަހައިގެން ގެނެސް މާލެ ވައްދައިދޭ ބަޔަކީވެސް ހަމަ ޖައްރާފާ މީހުންނެވެ. ދައުލަތައް ނުކިޔަމަންތެރިވެ ބަޔަކުމީހުން ދޯނިކަނޑައިގެން ފިލިނަމަވެސް އެބަޔަކު ހޯދައިގެން ގެނައުމަށް ދާބަޔަކީ ވެސް ޖައްރާފާ މީހުންނެވެ. ޖައްރާފާ ދޯންޏަކީ ރިޔާނަގައިގެން ދުއްވާ އުޅަނދެކެވެ. ވައިގަދަވެ ރިޔާނަގައިގެން ދުއްވޭ ވަރުނުވެއްޖެނަމަ ނުވަތަ ވައިހިނދި، ވައިނުޖެހޭނަމަ ފަލިޖަހައިގެންނެވެ.

ސަލާމަތުން ތިބި ބައެއްގެ އަތައް ފަޔަށް އޮބިނޯންނަ ހިސާބަށް ކަންތައް ބޮޑުވުމުން އެބަޔަކަށް އެހީވުމަށް ބަޔަކު ގޮވައިގެންދާ އުޅަނދެއްގެ ވެރިޔަކަށް ނުކުޅެދޭ މީހަކު ހުރުމަކީ، ކުޅެދޭމީހުނަށްވުރެ، އެނުކުޅެދޭ މީހެއްގެ ކިބައިގައި ކުޅެދުންތެރިކަން ހުރުންކަމުގައި ފަހެ ނުވާނެ ތޯއެވެ. އަހަންމަދަކީ ނުކުޅެދޭ މީހެއްނަމަވެސް “ކުޅެދޭ މީހަކަށްވުރެ، ކުޅެދޭ މީހެކޭ” މިދަންނެވީ އެހެންވެގެންނެވެ.

ބުނާތީ އަޅުގަނޑު އެހިގޮތުގައި ޖައްރާފާ ދޯނީގެ ވެރިޔަކަށް އަހުމަދު ހުންނެވި ދުވަސްވަރު، ވިލާމަތީ ވިލާލިޔަސް، ރޯޅި ފުލު ރޯޅި އައިނަމަވެސް ރާޅު ފުލު ރާޅު ދޯންޏަށް އެރުވިނަމަވެސް ޖައްރާފާ ދޯނި މާލޭ ފަޅުން ބޭރުވަނީނަމަ ދޯނީގެ ކުބުކަފީގައި ސަލާމަތުން އޮތްއަތުން ހިފަހައްޓަވައިގެން ހުންގާނު ދޫންޏަށް އެއްފައި އެއްލަވައިގެ ދޯނީގެ މިސްރާބު ހިފުމަށް ހުންނަވާނީ އަހުމަދެވެ. ފަހަރެއްގައިވެސް އަހުމަދަށް ކެރިނުލައްވައިގެން ދޯނި އަނބުރައެއް ނުލައްވާނެއެވެ. ފަޅުވެރި ކުދިންނަށް ކެރެނީ ނަމަ ދޯނިހުރެ ދުވެދާނީ ކުރިޔަށެވެ.

ހައްދަވައި ބޮޑުކުރައްވައި ގެންގުޅުއްވާ، އެދިވޮޑިގެންފި ހިނދެއްގައި ނިކަމެތިން ޢިއްޒަތްތެރިކުރައްވާ ޢިއްޒަތްތެރިން ނިކަމެތިކުރައްވާ ރަޙުމާންވަންތަ ރަޙީމްވަންތަ ރަސްކަލާނގެ ޙަޟުރަތުން އަޅުގަނޑު އެދެނީ، އަހުމަދަށް ރުއްސެވުމާއި ފުއްސެވުން އިތުރުކުރެއްވުމެވެ. އަހުމަދު ދިވެހި އުންމަތަށް ކޮށްދެއްވި ޚިދުމަތުގެ ހެޔޮ ދަރުމަ މިންވަރުކުރެއްވުމެވެ! އާމީން!

————————————-